שאקירה

**שאקירה איזבל מבאראק ריפול** (בספרדית: **Shakira Isabel Mebarak Ripoll**; נולדה ב-2 בפברואר 1977), המוכרת בשמה הפרטי בלבד **שאקירה**, היא זמרת-יוצרת, מלחינה, שחקנית, כוריאוגרפית, פזמונאית, גיטריסטית, פילנתרופית, רקדנית בטן ומפיקה מוזיקלית קולומביאנית. לאורך הקריירה שלה, שאקירה גם למדה בימוי וידאו קליפים וביימה קליפים שונים. הקריירה הארוכה שלה, הנפרשת על פני למעלה מ-30 שנים, מתבטא בהיקף מכירות כולל של למעלה מ-170 מיליון עותקים של אלבומיה ושיריה ברחבי העולם, מה שמציב אותה כאחת מהאמניות המוכרות ביותר בכל הזמנים, והאמנית הלטינית המוכרת ביותר בארצות הברית ובעולם.

במהלך השנים, הפכה שאקירה לאחת מהאמניות המעוטרות ביותר עם זכייה במאות פרסים שונים. אלו כוללים, בין היתר: חמישה פרסי המוזיקה האמריקאית, שבעה פרסי המוזיקה של בילבורד, ארבעה פרסי גראמי, 42 פרסי המוזיקה הלטינית של בילבורד, 12 פרסי גראמי לטיני, חמישה פרסי הווידאו קליפים של MTV, ושני פרסי המוזיקה של MTV אירופה. הכרתה הציבורית והשפעתה באו לידי ביטוי גם בשנת 2014, אז דורגה במקום ה-58 ברשימת הנשים המשפיעות ביותר בעולם על ידי "פורבס".

הקריירה המוזיקלית של שאקירה מתאפיינת בהצלחה מסחרית יוצאת דופן ובהישגים גלובליים משמעותיים. אלבומה החמישי, "Laundry Service", סימן אבן דרך כשנמכר בלמעלה מ-20 מיליון עותקים, והציב אותו כאחד מהאלבומים הנמכרים ביותר בכל הזמנים. נוסף על כך, האלבום זכה להכרה רשמית, כולל שתי זכיות בטקס פרסי "לו נואסטרו", לצד מועמדויות נוספות. אלבומה השביעי, "Oral Fixation, Vol. 2", המשיך את רצף ההצלחות עם מכירות של למעלה מ-8 מיליון עותקים, כאשר הוא כולל את הלהיט "Hips Don't Lie", הנחשב לשיר הנמכר ביותר במאה ה-21.

מעבר להישגים האלבומיים, שאקירה הפגינה יכולות רב-גוניות והשפעה תרבותית כאשר הפיקה, הלחינה, כתבה וביצעה את שיר המונדיאל של 2010, "Waka Waka (This Time for Africa)". שיר זה הפך לשיר המונדיאל הנמכר ביותר בכל הזמנים, עם למעלה מ-10 מיליון עותקים שנמכרו ברחבי העולם, והקליפ שלו צבר מעל 4 מיליארד צפיות ביוטיוב, מה שהופך אותו לקליפ ה-20 הנצפה ביותר באתר. הצלחה ויראלית זו מודגשת עוד יותר על ידי העובדה ששירה "Chantaje" אף הוא נמנה עם הקליפים הנצפים ביותר, עם למעלה מ-2.7 מיליארד צפיות (במקום ה-37). לאור ההצלחה חסרת התקדים של שיר המונדיאל ב-2010, נבחרה שאקירה לבצע שוב את שיר המונדיאל ב-2014, "Dare (La La La)", שזכה אף הוא להצלחה עולמית, עם למעלה מ-1.2 מיליארד צפיות לקליפ שלו.

## ביוגרפיה
שאקירה איזבל מבאראק ריפול נולדה וגדלה בעיר ברנקייה, מחוז אטלאנטיקו שבקולומביה, למשפחה נוצרית-קתולית; לאב ממוצא ערבי-לבנוני, ולאם ממוצא ספרדי (קסטיליאני, קטאלני) ואיטלקי. היא הבת המשותפת היחידה של ויליאם מבאראק חדיד ונידיה ריפול טוראדו. סביו וסבותיו של אביה היגרו לארצות הברית מביירות בירת לבנון, לניו יורק - היכן שגדל אביה. כשהיה בן חמש, היגר אביה מניו יורק לקולומביה. שמה של שאקירה נלקח מן השפה הערבית (شَاكِرَة, שאכירה) ומשמעותו "אסירת תודה". לשאקירה שמונה אחים ואחיות למחצה מנישואיו הקודמים של אביה. את רוב נעוריה בילתה בברנקייה, עיר הולדתה הממוקמת בחוף הקריבי הצפוני של קולומביה, שם כתבה את שירה הראשון הנקרא: "La Rosa de Cristal" ("פרח הקריסטל") בגיל ארבע בלבד.
[ממוזער|250x250px|[ברנקייה, העיר בה גדלה שאקירה]]
בין היתר, למדה שאקירה בבית ספר קתולי. כשהתבגרה, היא הוקסמה כשראתה את אביה כותב סיפורים במכונת הכתיבה שלו. בעקבות כך, היא ביקשה מכונת כתיבה משל עצמה כמתנה לחג המולד. כשהייתה בת שבע קיבלה את מבוקשה ומאז ועד היום כותבת שירים. כאשר הייתה בת שנתיים, נהרג אחיה-למחצה בתאונת אופנוע; שש שנים לאחר מכן, כשהייתה בת שמונה, כתבה את שירה הראשון הנקרא, "Tus Gafas Oscuras" ("משקפי השמש הכהים שלך"). השיר נכתב בהשראת אביה, שבמשך השנים הרכיב משקפיים כהים כדי להסתיר את יגונו.

כאשר שאקירה הייתה בת ארבע, אביה לקח אותה למסעדה ים תיכונית, שם שמעה לראשונה את צלילי הדרבוקה; כלי הקשה עממי שמשמש בעיקר את המוזיקה הערבית, תוך שלצליליו נהוג לרקוד ריקודי בטן. תחילה, רקדה על השולחן בבית שלה. הניסיון גרם לה להבין שהיא רוצה להיות זמרת ורקדנית. היא נהנתה לשיר לחבריה, למוריה ולנזירותיה בבית הספר הקתולי שלה, אך כשהייתה בכיתה ב', ניסתה להתקבל למקהלת בית הספר שלה. היא נדחתה בטענה שהקול שלה "חזק מדי", תוך שהמורה למוזיקה שלה באותה התקופה אמר לה שהיא נשמעת "כמו עז". לעיתים קרובות, הוצאה מכיתת בית הספר שלה בגלל הפרעת הקשב שהייתה לה. שאקירה אומרת שהיא הייתה ידועה כ-"נערת ריקודי הבטן של בית הספר". תואר זה ניתן לה מכיוון שהייתה רוקדת ריקודי בטן בכל יום שישי בבית הספר שבו שלמדה. כדי להכיר תודה על כל מה שיש לה, אביה לקח אותה לפארק המקומי בקולומביה, במטרה להראות לה כיצד חיים יתומים ועניים. המראות שראתה נשארו איתה לכל החיים ובעקבותיהם אמרה: "יום אחד אני אעזור לילדים האלה כשאני אהיה אמנית מפורסמת".

בין הגילאים 10 ל-13, שאקירה הוזמנה לאירועים שונים בברנקייה, קולומביה, תוך שזכתה להכרה מסוימת באזור. באותו הזמן, היא פגשה את מפיקת התיאטרון המקומי מוניקה אריזה, אשר התרשמה מכישרונה. אריזה עזרה לה להתפרסם במקומות נוספים בקולומביה מעבר לברנקייה. בזמן הטיסה בין ברנקייה לבוגוטה בירת קולומביה, פגשה אריזה את המפיק של סוני קולומביה, סירו וארגאס. וארגאס הסכים לבחון את שאקירה ומספר שבועות לאחר מכן, נערך לה מבחן בד בלובי של המלון בו שהו. וארגאס התרשם ממנה וחזר למשרדו עם קלטת, אך שותפיו לא התרשמו ממנה וטענו שהיא "מקרה אבוד". וארגאס לא ויתר וארגן לה בסתר מבחן בד נוסף בבוגוטה. הוא שכנע את שותפיו להגיע לאחד ממועדוני הלילה בעיר ובחצות הוא הפתיע את כולם וקרא לה לעלות לבמה להופיע. שאקירה שרה שלושה שירים והופעתה הייתה מרשימה. בעקבות ההופעה היא חתמה על חוזה הקלטות עם סוני קולומביה. במסגרת החוזה, היה עליה להקליט שלושה אלבומי אולפן.

## קריירה
### 1990–1995: ההתחלה
לאחר שחתמה על חוזה הקלטות עם סוני קולומביה, יצא לאור אלבום הבכורה שלה אשר איגד את כל תשעת השירים שכתבה והלחינה כשהייתה בת שמונה בלבד. שם האלבום נבחר להיקרא בשם: *[[Magia]]* והוא יצא לאור ביוני 1991, כשהיא בת שלוש-עשרה בלבד. האלבום הכיל מגוון רחב של סגנונות מוזיקליים, כשהבולט מביניהם היה הדיסקו. אף על פי שהרדיו השמיע ללא הרף את שירי האלבום ונתן לשאקירה חשיפה גדולה בקולומביה, האלבום כשל מבחינה מסחרית כאשר נמכר בסדר גודל של 1,200 עותקים בלבד. לאחר הכישלון הרב שחווה אלבום הבכורה שלה, חברת התקליטים שלה דחקה בה והחליטה שצריך לצאת סינגל חדש שיחזיר את תשומת הלב שהופנתה אליה. בשנת 1993, הופיעה בפסטיבל הבין-לאומי של וינה דל מאר. הפסטיבל נתן לזמרים הלטינו-אמריקאים הזדמנות לבצע את שיריהם והזוכה נבחר על ידי שופטים רבים. שאקירה ביצעה את הבלדה המוכרת "Eres" ("אתה"), וזכתה במקום השלישי. אחד מהשופטים שהצביעו לשאקירה, היה הזמר הלטיני המפורסם ריקי מרטין.

לאחר ההופעה המוצלחת שביצעה שאקירה בפסטיבל, חברת התקליטים שלה נחפזה להוציא באותה השנה את אלבום האולפן השני שלה, *[[Peligro]]*. תחילה, זכה האלבום להצלחה גדולה ביחס לזו של אלבום הבכורה שלה, אך התקשה לשמור על יציבות מכיוון ששאקירה לא תמכה בהוצאת האלבום ואף לא השתתפה בקידום המכירות שלו. אף על פי שהשיר "Tú Serás La Historia De Mi Vida", הושמע פעמים רבות בתחנות הרדיו המקומיות, האלבום נכשל ושאקירה נעלמה מזירת המוזיקה המקומית. לאחר הוצאת שני אלבומי האולפן שלה, החליטה שאקירה לקחת הפסקה מעולם המוזיקה לטובת סיום התיכון שלה. בעקבות הכישלונות של שני אלבומיה הראשונים, פנתה שאקירה לתחום המשחק וקיבלה תפקיד באופרת הסבון המקומית "אל אואזיס", בו גם שרה את שיר הנושא, "Lo Mio". שני אלבומי האולפן הראשונים שלה נחשבים לאלבומי קידומי מכירות ולא לאלבומי אולפן.

### 1995–2000: ההצלחה בשוק הלטיני
שאקירה שבה להקליט שירים נוספים כבר בשנת 1995, כשהיא עדיין חתומה בחברת התקליטים סוני קולומביה. נוסף על כך, משנה זו עבד איתה המפיק לואיס פרננדו אוצ'ואה, שמפיק וכותב לה שירים עד היום. עוד באותה השנה אישרה הזמרת הקנדית אלאניס מוריסט, כי עתידים לצאת לשאקירה שני אלבומי אולפן נוספים, אך לא ציינה את תאריך יציאתם. הסינגל הראשון מתוך אלבומה השלישי "Estoy Aquí", יצא לאור ב-29 באוגוסט 1995, ובמהרה זכה להצלחה רבה כאשר הגיע אל המקום השני במצעד השירים הלטיניים של בילבורד ואל המקום הראשון במצעד שירי הפופ הלטיניים של בילבורד ובכך היה לשירה הראשון אשר הגיע למיקומים אלו. לאחר הצלחת הסינגל הראשון, העניקה חברת התקליטים סוני מיוזיק אנטרטיינמנט לשאקירה תקציב של 100,000$ להפקת האלבום, אף על פי שהעריכו כי האלבום לא ימכור כמעט עותקים ויחווה כישלון בדומה לשניים הקודמים.

ב-6 באוקטובר באותה השנה, יצא לאור אלבומה השלישי של שאקירה, *[[Pies Descalzos]]*. האלבום זכה להצלחה עולמית כאשר כבש ראשי מצעדי אלבומים רבים ובשיאו הצליח האלבום להגיע אל המקום השלישי במצעד אלבומי הפופ הלטיניים, ואל המקום החמישי במצעד האלבומים הלטיניים של בילבורד. בזכות האלבום, הפכה שאקירה לפופולרית באמריקה הלטינית. מתוך האלבום יצאו שישה סינגלים מצליחים ביניהם "Estoy Aquí" שהגיע אל המקום הראשון במצעד שירי הפופ הלטיניים ואל המקום השני במצעד השירים הלטיניים; "" שהגיע למקום החמישי במצעד השירים הלטיניים ואל המקום השלישי במצעד שירי הפופ הלטיניים; ו-"Pies Descalzos, Sueños Blancos" שהגיע למקום ה-11 במצעד השירים הלטיניים ולמקום החמישי במצעד המקסיקני האזורי. באוגוסט 1996, העניק איגוד תעשיית ההקלטות האמריקאי (RIAA) את תואר הפלטינה לאלבום.

בשנת 1996, יצאה שאקירה לסיבוב ההופעות הראשון שלה, "Tour Pies Descalzos". הוא כלל כ-20 מופעים שונים ברחבי העולם ואמריקה הלטינית, תוך שהסתיים בשנת 1997. באותה השנה זכתה בשלושה פרסי הבילבורד הלטיני. הפרס הראשון ניתן לה על זכייתה בקטגוריית "אלבום השנה" עם אלבומה השלישי, *Pies Descalzos*. הפרס השני ניתן לה כאשר זכתה בקטגוריית "הווידאו קליפ של השנה" עם הקליפ לשירה המצליח "Estoy Aquí", בעוד הפרס השלישי ניתן לה על זכייתה בקטגוריית "האמן החדש הטוב ביותר של השנה". מאוחר יותר הודיעו כי *Pies Descalzos* נמכר בלמעלה מ-5 מיליון עותקים ברחבי העולם, מה שהוביל להוצאת אלבום הרמיקס הראשון שלה, *[[The Remixes]]*. האלבום כלל רמיקסים שונים של כל השירים מתוך אלבומה השלישי, *Pies Descalzos* ונוסף על כך כלל גרסאות שונות של שיריה שתורגמו מהשפה הספרדית לשפה הפורטוגזית. בסמוך להשקתו, הפך לאלבום הרמיקס הנמכר ביותר בכל הזמנים בשפה הלטינית ולאלבום הרמיקס השישי הנמכר ביותר בכל הזמנים, עם מכירות של למעלה מ-500,000 עותקים ברחבי העולם בסך הכול.

שנה לאחר צאתו של *The Remixes*, נפגשה שאקירה עם המפיק הנודע אמיליו אסטפן, שהפך למפיק המוזיקלי שלה והיה אחראי להוצאת אלבום האולפן הרביעי שלה, . האלבום יצא לאור בספטמבר 1998, וזכה להצלחה עצומה ביחס לזו של שלושת אלבומיה הקודמים, כאשר הצליח בשיאו להגיע למקום ה-131 במצעד הבילבורד 200 ונוסף על כך הגיע לצמרת מצעד האלבומים הלטיניים, שם נשאר במשך 11 שבועות. מאז יציאתו, נמכר האלבום בלמעלה מ-7 מיליון עותקים ברחבי העולם, כש-1.6 מיליון עותקים נמכרו בארצות הברית בלבד, דבר ההופך אותו לאחד מהאלבומים הלטיניים הנמכרים ביותר בכל הזמנים בארצות הברית. מהאלבום יצאו שישה סינגלים: "Ciega, Sordomuda" ו-"Tú" שזכו להצלחה עצומה במצעדי הבילבורד הלטיניים והגיעו לצמרות המצעדים, ו-"Inevitable", "No Creo", "Ojos Así" ו-"Moscas en la Casa" שזכו להצלחה נאה בשאר מצעדי העולם. נוסף על כך, השניים האחרונים הצליחו לזכות בשני פרסי גראמי הלטיני. בין היתר, הפכה שאקירה לאחד מהאמנים היחידים בהיסטוריה שהצליחו להכניס שישה שירים ל-40 העליונים במצעד השירים הלטיניים של בילבורד.
בשנת 1999, שנה לאחר צאתו של אלבום האולפן הרביעי שלה, קיבלה שאקירה את מועמדותה הראשונה בטקס פרסי גראמי. היא הועמדה עם אלבומה הרביעי בקטגוריית: "אלבום הרוק הלטיני/אלטרנטיבי הטוב ביותר של השנה", אך הפסידה ללהקה המקסיקנית מנה, עם אלבומה *Embrace the Chaos.* באותה השנה, הוקלט ויצא לאור אלבום ה-*[[MTV Unplugged]]*, הראשון שלה. האלבום הושק בחנויות המוזיקה כבר ב-12 באוגוסט, תוך שזכה לאהדה עצומה מצד המבקרים האמריקאים. בשנת 2001, הועמד וזכה אלבום ההופעה בקטגוריית "אלבום הפופ הלטיני של השנה", בטקס פרסי גראמי ה-42. אלבום ההופעה נמכר בלמעלה מ-5 מיליון עותקים ברחבי העולם והוא אחד מתוך אלבומי ההופעה הנמכרים ביותר בכל הזמנים.

ב-21 במרץ 2000, יצאה לסיבוב ההופעות השני שלה "Tour Anfibio", שכלל כ-21 מופעים; 9 מהם באמריקה הצפונית ו-11 מהם באמריקה הדרומית. הוא התקיים במשך חודשיים בלבד והסתיים ב-12 במאי. באותה השנה, זכתה שאקירה בפרס הווידאו קליפים של MTV הראשון שלה, עם שירה "Ojos Así". בספטמבר באותה השנה, ביצעה את "Ojos Así" במופע הפתיחה של טקס פרסי גראמי הלטיני, שם הייתה מועמדת בחמש קטגוריות שונות: "אלבום השנה", "אלבום הפופ הווקאלי של השנה", "זמרת הרוק הוואקלית הטובה ביותר של השנה", "הופעת הפופ של השנה" ו"הווידאו קליפ הקצר הטוב ביותר של השנה".

### 2001–2004: המעבר לשוק באנגלית עם ''Laundry Service''
לאחר הצלחתם של  ו-*MTV Unplugged*, החלה שאקירה לעבוד על הקלטת אלבום האולפן החמישי שלה, שיצא ברובו בשפה האנגלית. הסינגל: "Whenever, Wherever" וגרסתו הספרדית "Suerte", יצאו כסינגלים הראשונים מן האלבום באוגוסט 2001, וזכו להצלחה רבה בעולם כאשר הגיעו למקום הראשון בעשרות מדינות. בין היתר, הוא הפך לשירה הראשון שנכנס למצעד הבילבורד הוט 100, ובשיאו הגיע למקום השישי.
[שאקירה מבצעת את "[Whenever, Wherever" |טקסט=|ממוזער|263x263px]] אף על פי שהאלבום היה מיועד בראש ובראשונה לשוק האמריקאי, הוא כלל גם ארבעה שירים בספרדית, בהם "Que Me Quedes Tu", שיצא כסינגל רשמי לאחר מכן. על אף הביקורת, האלבום זכה להצלחה גדולה מאוד עם השירים "Whenever, Wherever", "Underneath Your Clothes" ו-"". האלבום והסינגלים ביססו את מעמדה של שאקירה בשוק הבין-לאומי.

ב-13 בנובמבר 2001, יצא האלבום *[[Laundry Service]]* ("שירותי כביסה"), ובאמריקה הדרומית ובספרד יצא בשם, *Servicio de Lavanderia*. הוא הגיע בשיאו למקום השלישי במצעד האלבומים של בילבורד 200, עם מכירות של למעלה מ-200 אלף עותקים בשבוע הראשון לצאתו. ביוני 2004, האלבום הגיע למעמד של פלטינה משולשת במדינה. בסך הכול מתוך האלבום, יצאו שישה סינגלים: "Whenever, Wherever", "Underneath Your Clothes", "", "The One", "Te Dejo Madrid" ו-"Que Me Quedes Tú", והסינגל השיווקי "Fool".

כיוון שהאלבום נוצר בשפה האנגלית, שירי הרוק והדאנס בספרדית שבו זכו להצלחה נאה, אם כי כמה מבקרים טענו כי כישורי האנגלית שלה חלשים מכדי שתוכל לכתוב שירים בעצמה. ברולינג סטון אמרו כי: "היא נשמעת ממש מטופשת" או "הקסם של שאקירה אובד בתרגום". היא ספגה ביקורת מכמה ממעריציה הלטיניים שטענו שהיא: "נטשה את שורשי הפולק והרוק שלה לטובת המוזיקה הפופולרית האמריקאית". על אף זאת, האלבום הפך לנמכר ביותר בשנת 2002, ולאחד מהאלבומים הנמכרים בהיסטוריה עם מכירות של 20 מיליון עותקים ברחבי העולם בסך הכול. באותו הזמן, כדי לקדם אותו, הוציאה שאקירה מיני-אלבום בשם *[[The Pepsi EP]]*, בחסות פפסי. מתוך המיני-אלבום, יצאו שני הסינגלים השיווקיים "Ask for More", ו-"Knock On My Door", שזכו להצלחה נאה בעולם.

בעקבות הצלחת האלבום זכתה בפרסים רבים ביניהם: פרס בחירת הצופים הבין-לאומית על הקליפ לשירה "Whenever, Wherever", מטעם טקס פרסי *[[MTV]]*, ופרס גראמי הלטיני בקטגוריית "הווידאו קליפ הקצר הטוב ביותר" עבור הגרסה הספרדית של הקליפ. חודש לאחר מכן היא זכתה בחמישה פרסים מטעם טקסי פרסי MTV הלטיני בקטגוריות: "האמן הנשי הטוב ביותר", "אמן הפופ הטוב ביותר", "האמן הטוב ביותר מאמריקה הצפונית", "קליפ השנה" (עבור "Suerte"), ו"אמן השנה". בחודש נובמבר, היא יצאה לסיבוב ההופעות השלישי שלה אשר נקרא "Tour of the Mongoose". סיבוב ההופעות כלל בתוכו כ-61 יעדים, והתרחש עד מאי 2003. במהלך סיבוב הופעות זה ביקרה הזמרת באמריקה הצפונית, אמריקה הדרומית, אירופה ואסיה.

בשנת 2002, יצא לאור אלבום הלהיטים הראשון של שאקירה, *[[Grandes Éxitos]]*. בשנת 2004, יצא אלבום ההופעה השני שלה, *[[Live & off the Record]]*. אלבום ההופעה מסקר סיבוב ההופעות השלישי שלה "Tour of the Mongoose", שקיימה בשנים 2002–2003. אלבום ההופעה עצמו הוקלט במהלך ההופעה שנערכה בעיר רוטרדם, הולנד. אלבום ההופעה זכה להצלחה ענקית כאשר נמכר בלמעלה מ-3 מיליון עותקים ברחבי העולם. מתוך אלבום ההופעה יצא הסינגל השיווקי "Poem to a Horse", שנכלל באלבומה החמישי *Laundry Service*, כרצועה בלבד.

### 2005: ''Fijación Oral, Vol. 1''
לאחר ההצלחה העצומה שזכתה בשוק האנגלי, יצא לאור אלבום האולפן השישי שלה, *[[Fijación Oral, Vol. 1]]*. האלבום יצא לאור ב-6 ביוני 2005 באירופה, וב-7 ביוני 2005 באמריקה הצפונית ואוסטרליה. כל שירי האלבום הם בספרדית. שני שירים מתוך האלבום נכתבו בשיתוף עם הכותב גוסטבו סראטי, שהיה מוביל להקת הרוק הארגנטינאית סודה סטריאו. ב-12 באפריל באותה השנה, יצא לאור הסינגל הראשון מתוך האלבום הנקרא, "La Tortura". הסינגל הפך לשיתוף הפעולה הראשון של הזמרת עם הזמר הספרדי אלחנדרו סאנס. הסינגל שבר את שיאה האישי של הזמרת כאשר היה השיר הספרדי הראשון שלה שנכנס למצעד הבילבורד הוט 100, והגיע בו למקום ה-23. נוסף על כך, הזמרת ביצעה את השיר בטקס הווידאו קליפים של MTV לשנת 2005, מה שהופך אותה לאמן הראשון אי-פעם שביצע שיר בספרדית בטקס. באותה טקס הועמד הסינגל בשלוש קטגוריות: "הקליפ הנשי הטוב ביותר של השנה", "שיר הדאנס של השנה" ו"בחירת הקהל". השיר הצליח ברחבי העולם והגיע למקומות גבוהים במצעדים רבים ביניהם; למקום הרביעי בגרמניה, למקום השני בשווייץ ולמקום ה-21 בקנדה. בארצות הברית שהה השיר עשרים-ואחד שבועות במצעד השירים הלטיניים של בילבורד ובכך שבר את שיא השהייה במצעד. הווידאו קליפ לשיר שודר לראשונה בתוכנית *TRL* ב-*MTV* והגיע בה למקום התשיעי. הוא היה הקליפ השני בספרדית שנכלל בתוכנית אי-פעם.
[ממוזער|233x233px|שאקירה בביקורה ב[וול מארט, יוני 2005]]
האלבום יצא בו-זמנית בכל מדינות אמריקה הדרומית, והגיע למקום הראשון במצעדי המכירות ברובן. האלבום הגיע למקום הרביעי במצעד האלבומים של הבילבורד האמריקאי. האלבום זכה להצלחה רבה גם במדינות שאינן דוברות ספרדית, כגון: גרמניה ואיטליה, בהן הגיע למקום הראשון, באוסטריה הגיע למקום השלישי, ובקנדה והונגריה הגיע למקום השביעי. בשבוע הראשון לצאתו נמכרו כ-157,000 עותקים של האלבום. האלבום מכר למעלה מ-4 מיליון עותקים, מה שהופך אותו לאחד מהאלבומים הנשיים הנמכרים ביותר בעשור הראשון של המאה ה-21. האלבום מכר למעלה מ-2 מיליון עותקים באמריקה הדרומית ובכך זכה לתואר של 11 פלטינות ביבשת. נוסף על כך, האלבום הפך לאלבום הנמכר ביותר בספרדית במספר עותקים בשבוע הראשון ליציאתו כאשר רק באמריקה הלטינית הוא הגיע תוך יום למעמדות זהב ופלטינה, ובמספר מדינות ביניהן; ונצואלה, וקולומביה ששם הגיע למעמד פלטינה משולשת. במקסיקו, האלבום נכנס ישירות אל המקום הראשון, וכל העותקים שלו אזלו בתוך יום אחד בלבד והיה ביקוש חריג להבאת עותקים נוספים. לאחר שלושה ימים, האלבום הגיע למכירות של למעלה ממיליון עותקים בעולם. וכמה חודשים לאחר מכן, זכה בפרס גראמי בקטגוריית: "אלבום הרוק/אלטרנטיבי הלטיני הטוב ביותר של השנה", ונוסף על כך זכתה בארבעה פרסי גראמי לטיניים על האלבום בקטגוריות: "תקליט השנה", "שיר השנה", "אלבום השנה" ו"אלבום הפופ הוואקלי של השנה".

הסינגל השני מתוך האלבום יצא לאור ב-2 ביולי 2005, בשם "No". הסינגל אמנם לא זכה להצלחה עולמית כמו "La Tortura", אך בקולומביה הוא שהה ארבעה-עשר שבועות (לא רצופים) במצעד, ונוסף על כך הגיע למקום הראשון בספרד וארצות נוספות הדוברות ספרדית, כגון: צ'ילה, אקוודור ומקסיקו. הסינגל השלישי מהאלבום יצא לאור ב-19 בינואר 2005, בשם "Día de Enero". בניגוד לשירים הקודמים, הסינגל לא זכה להצלחה רבה והגיע למקום ה-29 בלבד במצעד השירים הלטיניים החמים של בילבורד, והפך לאד מהשירים הפחות מוצלחים של הזמרת במצעד זה. הסינגל הרביעי מתוך האלבום יצא לאור ב-3 באוקטובר 2006, בשם "La Pared". הזמרת ביצעה לשיר גרסה אקוסטית שלוותה בפסנתר, בכמה וכמה מופעים. השיר זכה להצלחה רבה בעיקר בספרד כאשר הגיע שם למקום הראשון. ב-14 במאי 2007, יצא הסינגל החמישי והאחרון מתוך האלבום בשם "Las de la Intuición". במצעד השירים הלטיניים החמים של בילבורד, בדומה לסינגלים הקודמים, השיר לא זכה להצלחה רבה כאשר הגיע למקום ה-33, אך בספרד השיר הגיע למקום הראשון שם גם הגיע למעמד שבע פלטינות, ונוסף על כך זכה להצלחה גם במדינות שאינן דוברות ספרדית כמו רומניה והולנד.

ב-8 בדצמבר 2005, הייתה שאקירה מועמדת לפרס גראמי, בקטגוריית "האלבום הלטיני הטוב ביותר של השנה", עם האלבום.

### 2005–2007: ''Oral Fixation, Vol. 2''
האלבום השני בשפה האנגלית של שאקירה, *[[Oral Fixation, Vol. 2]]*, יצא לאור ב-29 בנובמבר 2005, באמריקה הצפונית ובאוסטרליה. הסינגל הראשון מתוכו יצא לאור ב-4 באוקטובר 2005, והוחלט לקרוא לו: "Don't Bother". במהרה קיבל הסינגל תגובות אוהדות בקרב מבקרי המוזיקה, אך לא זכה להצלחה גדולה בעולם, ובמצעד הבילבורד הצליח להגיע למקום ה-42 בלבד. בשנת 2019 זכה השיר להצלחה בין-לאומית מחודשת כאשר הפך לוויראלי.[ממוזער|שאקירה במהלך סיבוב ההופעות הרביעי שלה "[Oral Fixation Tour"|215x215px]]האלבום יצא למכירה מוקדמת באייטונס, לפני שהיה זמין לרכישה פיזית. רכישה מוקדמת זיכתה את הקונה בשיר נוסף, רמיקס של השיר "Don't Bother" שלא יצא בגרסה הרגילה. לאחר הוצאת האלבום לחנויות הפיזיות, ניתן היה לרכוש את שיר הבונוס בנפרד. האלבום עבר צנזורה במספר מדינות במזרח התיכון, בהן מצרים. מספר רב של מדינות מוסלמיות צנזרו לחלוטין את השיר הראשון מתוך האלבום, "How Do You Do", בו המילים מעלות ספק לגבי קיום אלוהים. גם עטיפת האלבום שונתה: בגרסה המקורית נראית שאקירה עם בטן וכתפיים חשופות, ובגרסה המצונזרת היא מכוסה בעלים מהכתפיים ומטה. ביוני 2006, החלה את סיבוב ההופעות הרביעי שלה "Oral Fixation Tour", שהיה לגדול ביותר שקיימה. הוא כלל כ-117 יעדים בשש יבשות שונות.

האלבום הגיע בשיאו למקום החמישי במצעד הבילבורד 200 ופתח עם מכירות של כ-128 אלף עותקים בשבוע הראשון ליציאתו. בסופו של דבר למרות הפתיחה הפושרת שלו, הוא מכר כ-1.8 מיליון עותקים בארצות הברית ו-8 מיליון עותקים בעולם. לאחר שההצלחה של "Don't Bother" אכזבה את חברת התקליטים, הוחלט להוציא מהדורה מחודשת לאלבום שכללה את השיר: "Hips Don't Lie". השיר יצא כסינגל השני מתוכו בפברואר 2006, והוא שיתוף פעולה בינה לבין הזמר וייקלף ז'אן. השיר מושפע מסגנונות מוזיקליים קולומביאנים, האיטיינים, מזרחיים וקאריביים. השיר זכה להצלחה עצומה ברחבי העולם, כאשר הגיע למקום הראשון במצעד הבילבורד האמריקאי, ובכך הפך לשיר הראשון שלה לעשות זאת. הוא הגיע למקום הראשון במצעד הסינגלים הבריטי. בסך הכול הגיע השיר למקום הראשון ב-55 מדינות שונות בעולם. כמו כן, השיר הגיע למקום הראשון בקטגוריית "שיר השנה" במספר מדינות בעולם. עם מעל 10 מיליון עותקים שנמכרו ממנו, הוא הפך לאחד מהשירים הנמכרים ביותר בכל הזמנים והנמכר ביותר של שאקירה ושל ז'אן. השיר הועמד לפרס גראמי. נוסף על כך, לסינגל עצמו יצאה גרסה נוספת אשר שימשה כשיר הנושא של מונדיאל 2006. ב-14 בנובמבר 2006, יצא לאור הסינגל השלישי והסוגר מן האלבום, "Illegal". בשיר משתתף הגיטריסט קרלוס סנטנה. לשיר יצא קליפ שצולם במקסיקו באוקטובר 2006.

בסוף 2006 התארחה שאקירה בשיר "Te lo Agradezco, Pero No" של אלחנדרו סאנס. הוא זכה להצלחה רבה כאשר הגיע לעשירייה הפותחת במצעד שירי הבילבורד הלטיניים. נוסף על כך, באותה שנה שיתפה פעולה עם מיגל בוס בשירו "Si Tú No Vuelves". ב-20 במרץ 2007, יצא לאור "Beautiful Liar". הסינגל הוא דואט עם ביונסה. הוא זכה להצלחה גדולה בעולם והגיע למקום הראשון במצעדים ב-16 מדינות. השיר יצא בגרסה מיוחדת של האלבום *[[B'Day]]*, של ביונסה. נוסף על כך השיר שבר שיא בכך שקפץ מהמקום ה-94 למקום השלישי במצעד הבילבורד, ובכך זו הייתה הקפיצה הגדולה ביותר במצעד נכון לאותה תקופה, ונוסף על כך השיר היה מועמד לפרס גראמי.

באותה שנה שאקירה כתבה והלחינה שני שירים לפסקול *[[Love in the Time of Cholera (פסקול)|Love in the Time of Cholera]]*, של הסרט רב השבחים "אהבה בימי כולרה" (2007). הסופר שכתב את הספר עליו מבוסס הסרט, ביקש בעצמו משאקירה להיות זו שתכתוב ותלחין שירים לפסקול. השירים אותם כתבה והלחינה שאקירה היו: "Hay Amores" ו-"Despedida". השירים היו מועמדים לפרס גלובוס הזהב בקטגוריית "השיר המקורי הטוב ביותר".

לאחר מכן ב-2008, הוציאה מיני-אלבום, באותו השם *[[Love in the Time of Cholera]]*, שבו נכללו שני השירים שאותם כתבה, ואחד נוסף בשם "Pienso en Ti", שנלקח מאלבומה השלישי, *Pies Descalzos*.

### 2008–2010: She Wolf
בשנת 2008 מיקם "פורבס", את שאקירה במקום הרביעי ברשימת הזמרות המצליחות ביותר בתעשיית המוזיקה. באותה שנה בחודש יולי, חתמה שאקירה על חוזה הקלטות בהיקף של כ-300 מיליון דולר עם חברת ההקלטות לייב ניישן. החוזה אמור היה להימשך בפרק זמן של כ-10 שנים. חוזה ההקלטות של שאקירה עם חברת התקליטים אפיק רקורדס, כלל הוצאה של שלושה אלבומים נוספים בסך הכול. הראשון בשפה האנגלית, השני בשפה הספרדית והשלישי נתון להחלטתם. אך חתימתה עם חברת התקליטים לייב ניישן, אושרה באופן מיידי והחוזה שלה עם אפיק רקורדס שולב ביחד איתו.
ממוזער|שאקירה מופיעה עם סטיבי וונדר ואשר בפסטיבל "We Are One".|207x207px
בינואר 2009, הופיעה שאקירה באנדרטת לינקולן במהלך פסטיבל "We Are One", שנערך לכבוד השבעתו של הנשיא ה-44 של ארצות הברית, ברק אובמה. במהלך הפסטיבל ביצעה שאקירה את השיר הידוע "Higher Ground", ביחד עם הזמרים האמריקאים סטיבי וונדר ואשר.

אלבומה השמיני, *[[She Wolf]]*, יצא לאור ב-9 באוקטובר 2009 ברחבי העולם, וב-23 בנובמבר 2009 ברחבי ארצות הברית. במהרה קיבל האלבום ביקורות חיוביות מצד מבקרי המוזיקה, ונוסף על כך הצליח להיכנס למצעד האלבומים העולמיים, מצעד האלבומים הלטיניים, ומצעד אלבומי הפופ, השנתיים של *[[AllMusic]]*. האלבום הגיע למקום הראשון במצעדי האלבומים של ארגנטינה, אירלנד, איטליה, מקסיקו ושווייץ, ונכנס לחמישייה הפותחת במצעדי האלבומים של ספרד, הממלכה המאוחדת וגרמניה. במצעד הבילבורד 200, נכנס למקום ה-15. האלבום זכה בתואר פלטינה כפולה בקולומביה ומקסיקו, פלטינה באיטליה ובספרד וזהב במדינות רבות, ביניהן צרפת והממלכה המאוחדת. הוא נמכר בלמעלה מ-2 מיליון עותקים ברחבי העולם.

מהאלבום יצאו ארבעה סינגלים שזכו להצלחה רבה, כשהראשון מביניהם יצא כבר ב-10 ביולי 2009. שמו ניתן לו כשם האלבום וגם הוא נקרא בשם: "She Wolf". עם יציאתו, זכה לקבלות פנים חיוביות מצד מבקרי המוזיקה, כשרבים מהם שיבחו אותו על היותו שונה משאר השירים שיצאו באירופה באותה תקופה. מבחינה מסחרית, הוא מכר עותקים רבים במדינות רבות והוא אחד מהשירים הנמכרים ביותר של הזמרת. בארצות הברית לבד, מכר השיר למעלה מ-1.8 מיליון עותקים, ובממלכה המאוחדת מכר קרוב ל-400 אלף עותקים. הוא הגיע למקום הראשון במצעדים רבים במדינות שונות ביניהן: קנדה, גרמניה, איטליה, ספרד והממלכה המאוחדת. בארצות הברית, הגיע למקום ה-11. לשיר יצא קליפ שצבר מעל 267 מיליון צפיות. לאחר הצלחת הסינגל הראשון, יצאו שלושה סינגלים נוספים מהאלבום; "Give It Up to Me", "Gypsy" ו"Did It Again". שלושת הסינגלים זכו להצלחה בינונית ברחבי העולם, אך לא שיחזרו את הצלחת הסינגל הראשון. הסינגל המצליח ביותר מבין כל השלושה, היה "Gypsy", אשר זכה להצלחה רבה במצעדים, כאשר הגיע לעשירייה הפותחת בלמעלה מ-8 מדינות שונות ביניהן: גרמניה, הונגריה, מקסיקו, ספרד וכולי. במצעד הבילבורד הוט 100 שבארצות הברית, הגיע השיר למקום ה-65, ואילו גרסתו הלטינית, "Gitana" הגיעה למקום השישי במצעד שירי הבילבורד הלטיניים. השיר הגיע למעמד פלטינה וזהב בספרד ומקסיקו.

### 2010–2012: ''Sale el Sol''
במאי 2010, ביצעה שאקירה ביחד עם הלהקה הדרום אפריקאית פרשליגראונד, את שיר המונדיאל הידוע, "". השיר זכה במהרה להצלחה עולמית ונכנס ל-30 מצעדים שונים. הוא הצליח להגיע למקום הראשון ב-18 מצעדים מתוך ה-30 ונוסף על כך, הצליח להיכנס למצעדי סוף שנה רבים במדינות שונות, שם התמקם במקום הראשון במדינות: ולוניה, דנמרק, צרפת, פינלנד, ספרד ושווייץ. בפלנדריה נכנס למצעד השירים הטובים ביותר בכל הזמנים, שם הגיע למקום ה-65 בסך הכול. בגלגלצ שהה השיר במקום הראשון במשך שבוע אחד ובמצעד הפזמונים הבין-לאומי השנתי באותה השנה התמקם במקום החמישי. "" הוא שיר המונדיאל הנמכר ביותר בכל הזמנים, עם מכירות של למעלה מ-10 מיליון עותקים ברחבי כל העולם. כמה חודשים לאחר מכן, יצא לשיר וידאו קליפ מצליח שנכון לינואר 2020, נצפה למעלה מ-2.4 מיליארד פעמים והוא שיר המונדיאל הנצפה ביותר בכל הזמנים. נוסף על כך, השתתפה שאקירה באותה השנה בתור עצמה בפרק אורח של תוכנית הטלוויזיה "המכשפים מווייברלי פלייס".[ממוזער|260x260px|שאקירה מופיעה עם שירה "[Antes de las Seis"]]כמה חודשים לאחר שהוציאה את שיר המונדיאל, ב-19 באוקטובר יצא אלבומה התשיעי, *[[Sale el Sol]]*. במהרה זכה האלבום להצלחה רבה מצד *AllMusic*, כאשר נכנס שם לשתי רשימות סוף השנה החשובות ביותר; רשימת "האלבומים הטובים ביותר של 2010" ורשימת "האלבומים הלטיניים הטובים ביותר של 2010". בשנת 2011 הועמד האלבום בשתי קטגוריות שונות בטקס פרסי גראמי הלטיני. המועמדות הראשונה הייתה בקטגוריית "אלבום השנה" ואילו השנייה הייתה בקטגוריית "אלבום הפופ הוואקלי של השנה". האלבום זכה בקטגוריה השנייה בה הועמד. מבחינה מסחרית, האלבום זכה להצלחה רבה ברחבי אירופה ואמריקה הלטינית ובכך נכנס לצמרות המצעדים במדינות כגון: בלגיה, קרואטיה, צרפת, מקסיקו, פורטוגל וספרד. במצעד האלבומים שבארצות הברית, נכנס היישר למקום השביעי והיה לאלבום הלטיני המצליח ביותר באותה השנה. במצעד האלבומים הלטיניים נכנס היישר למקום הראשון והיה השישי של הזמרת לעשות זאת. על פי מגזין הבילבורד, 35% ממכירות השבוע הראשון שלו, היו מכירות דיגיטליות. האלבום נמכר בלמעלה ממיליון עותקים ב-6 שבועות בלבד, ולמעלה מ-4 מיליון עותקים מאז השקתו.
מהאלבום יצאו חמישה סינגלים. הראשון מביניהם היה "Loca", שנבחר להיות הסינגל הראשון והפותח מתוכו. הוא יצא לאור ב-10 בספטמבר 2010, ובמהרה הגיע לפסגות מצעדים רבות, וזכה להצלחה ולהוקרה עולמית כאשר נמכר בלמעלה מ-5 מיליון עותקים. ביוטיוב, הקליפ של השיר נצפה מעל 520 מיליון פעמים, והוא הסרטון התשיעי הנצפה ביותר של הזמרת. לאחר הצלחת הסינגל הראשון, יצא לאור ב-4 בינואר 2011, הסינגל השני מהאלבום שנקרא על שם האלבום, "Sale el Sol". השיר לא זכה להצלחה רבה כמו שאר הסינגלים, אך הצליח להיכנס למצעדים רבים בייחוס להיותו כסינגל בשפה הספרדית. במכירות, השיר גם כן לא זכה להצלחה רבה, אך במקסיקו נמכר בלמעלה מ-30,000 עותקים, ובספרד נמכר בלמעלה מ-20,000 עותקים. לאחר ההצלחה המועטה שנחלה עם הסינגל השני מהאלבום, יצא לאור ב-8 באפריל 2011, הסינגל השלישי מהאלבום, "Rabiosa". השיר הוא שיתוף הפעולה הראשון בין שאקירה לפיטבול. השיר זכה להצלחה עצומה ברחבי העולם, כאשר נכנס למצעדים רבים והגיע לצמרות של כמה וכמה מצעדים, ביניהם: ספרד ופורטוגל. לשיר הועלה קליפ מצליח שנכון לינואר 2020, צבר למעלה מ-250 מיליון צפיות והוא אחד מהנצפים ביותר של שניהם. לאחר מכן ב-21 באוקטובר 2011, יצא הסינגל הרביעי מהאלבום הנקרא, "Antes de las Seis". הוא נכתב והופק על ידי שאקירה ולסטר מנדז ויצא בהוצאת חברת התקליטים אפיק רקורדס. המבקרים נתנו חוות דעת חיובית על השיר כאשר החמיאו על התוכן הלירי שלו. במצעדים ובמכירות לא זכה השיר להצלחה גדולה כמו הסינגלים הקודמים, אך בכל זאת נכנס לשלושה מצעדים. סינגל זה נבחר להיכלל גם באלבום ההופעה הרביעי שלה, *[[Live from Paris]]*. ב-13 במרץ 2012, יצא הסינגל האחרון והסוגר מהאלבום, "Addicted to You". השיר נכתב על ידי שאקירה, אל קאטה, ג'ון היל ולואיס פרננדו אוצ'ואה. במצעדים זכה השיר להצלחה נאה, כאשר הגיע למקום הראשון במקסיקו ובפולין. במקסיקו קיבל השיר את תואר הפלטינה על מכירות של למעלה מ-60,000 עותקים.

בספטמבר 2011, יצאה שאקירה לסיבוב ההופעות החמישי שלה: "The Sun Comes Out World Tour", שנתמך על שני אלבומיה, *[[She Wolf]]* ו-*[[Sale el Sol]]*. הוא נערך באמריקה הצפונית, אירופה, אמריקה הדרומית, אסיה ואפריקה, כשבסך הכל כלל כ-107 מופעים. במהרה זכה לתגובות חיוביות מצד מבקי המוזיקה, ששיבחו את הנוכחות והביצועים של שאקירה בהופעותיה. ב-9 בנובמבר 2011, זכתה בתואר כבוד מטעם "האקדמיה הלטינית להקלטות", וביצעה גרסת כיסוי לשירו של ג'ו ארויו "En Barranquilla Me Quedo", למען מאנדליי ביי שנפטרה מוקדם יותר באותה השנה. בפברואר 2012, נודע לציבור כי הזמרת הותקפה בידי אריה ים. ב-25 ביוני יצא לאור שיתוף הפעולה השני שלה עם פיטבול, "Get It Started". הוא היה צריך להיות הסינגל הראשון מתוך אלבומו *Global Warming*, אך לבסוף נכלל רק במהדורת הדלוקס. בסמוך לכך, עוטרה שאקירה בדרגת אביר של מסדר האמנויות והספרות הצרפתי. בספטמבר 2012, הודיעה שהיא בהיריון, משחקן הכדורגל ג'רארד פיקה, ולאחר מכן ב-17 בספטמבר 2012, הוכרז כי היא ואשר יחליפו את כריסטינה אגילרה וסי-לו גרין, בעונה הרביעית של תוכנית הטלוויזיה האמריקאית *[[The Voice (ארצות הברית)|The Voice]]*, לצד אדם לוין ובלייק שלטון. מאוחר יותר, הודיעה שהיא תתמקד בהקלטת אלבום האולפן העשירי שלה בסתיו ובסופו של דבר תחזור לעונה השישית של התוכנית בפברואר 2014. ב-23 בינואר 2013, נולד לשאקירה ולבן זוגה בן בכור.

### 2014–2015: ''Shakira''
[ממוזער|226x226px|הסינגל הראשון מתוך האלבום, שיצא בשיתוף ה[זמרת הברבדית ריהאנה.]]
באוקטובר 2010, הוציאה שאקירה לאור את אלבום האולפן התשיעי שלה, *[[Sale el Sol]]*. האלבום זכה להצלחה גדולה בשוק הלטיני והאמריקאי. שנה לאחר מכן בנובמבר, חשפה בריאיון בילבורד שהיא התחילה לכתוב חומרים חדשים ולעבוד עם מפיקים שונים לאלבומה החדש. לאחר שנה, היא סיימה את חוזה ההקלטות שלה עם אפיק רקורדס והוחתמה על ידי חברת התקליטים רוק ניישן, למטרות ניהול בלבד. בדצמבר 2013, נודע כי היא חתמה על חוזה הקלטות עם חברת התקליטים RCA רקורדס והוסיפה שדרכה תוציא אלבום חדש. היא החלה להקליט את האלבום בפברואר 2012, אחרי ששיתפה פעולה עם מפיקים שונים כגון: בני בלנקו, טייסטו, רדוואן, מקס מרטין, ד"ר לוק, למפאו ואייקון. לאחר חודש, נודע שהיא שיתפה פעולה עם פרננדו גריביי, סיה ואסתר דין. בספטמבר 2013, אמרה: "סוף סוף הרגשתי בנוח עם השירים האלה כמו במכנסי הג'ינס הקרועים שלי". בנובמבר, הודיעה שהיא כותבת חומרים אחרונים לאלבום. עם הוצאת האלבום הכריזה הזמרת כי הוא יקרא על שמה, *[[Shakira (אלבום)|Shakira]]*.

האלבום נמכר בלמעלה מ-80,000 עותקים בארצות הברית בשבוע הראשון ליציאתו. הוא הגיע בשיאו למקום השני במצעד האלבומים האמריקאי עם 84,000 עותקים שנמכרו בשבוע הראשון לצאתו, מה שהופך את אותו לאלבום המצליח ביותר של הזמרת במצעד האמריקאי, כשהוא עוקף את אלבומה החמישי *[[Laundry Service]]*, משנת 2001, שהגיע בשיאו למקום השלישי. על אף זאת, האלבום הוא לא האלבום המצליח ביותר במכירות של השבוע הראשון של הזמרת. האלבום מכר 5000 עותקים פחות מאלבומה השמיני She Wolf, שיצא באמצע שנת 2009, והגיע בשיאו למקום החמישה-עשר עם למעלה מ-89,000 עותקים שנמכרו ממנו בסך הכול. האלבום הגיע למקום הראשון באייטונס ב-62 מדינות והיה לאחד מהראשונים שלה שהצליחו לעשות זאת.

מהאלבום יצאו שלושה סינגלים. הסינגל הפותח יצא לאור ב-13 בינואר 2014, בשם "Can't Remember to Forget You". השיר הוא שיתוף פעולה בין שאקירה לבין הזמרת הברבדית ריהאנה. השיר נכתב על ידי שאקירה, ריהאנה, ג'ון היל, קיד הארפון ואריק האסל. הווידאו קליפ של השיר צולם בלוס אנג'לס, על ידי הבמאי האמריקאי ג'וזף קאהן. הקליפ הועלה לערוץ ה-*[[Vevo]]* של שאקירה ב-30 בינואר באותה השנה. ב-21 בינואר 2014, יצאה לשיר גרסה ספרדית בשם "Nunca Me Acuerdo de Olvidarte", שלא כללה את ריהאנה. הקליפ לשיר צבר למעלה ממיליארד צפיות והוא בין הנצפים ביותר של שאקירה ושל ריהאנה. בשיאו הצליח השיר להגיע למקום החמישה-עשר במצעד הבילבורד הוט 100, ולמקום האחד-עשר במצעד הסינגלים הבריטי. לאחר ההצלחה שנחל הסינגל הראשון, יצא לאור הסינגל השני, "Empire". תחילה, יצא השיר כסינגל השיווקי הראשון מהאלבום ולאחר מכן ב-22 בפברואר 2014, יצא כסינגל השני מהאלבום. בשיאו הצליח השיר להגיע למקום ה-58 במצעד הבילבורד הוט 100, ולמקום ה-25 במצעד הסינגלים הבריטי. הוא נמכר בלמעלה מחצי מיליון עותקים בארצות הברית בסך הכול. הסינגל השלישי והאחרון מתוך האלבום היה "", שיצא לאור ב-28 במרץ 2014. גרסת המונדיאל של השיר "", יצאה ב-27 במאי 2014. מתוך האלבום יצא גם השיר "23", שאותו הקדישה וכתבה שאקירה עבור ג'רארד פיקה.

### 2015–2016: "Try Everything"
ב-9 בפברואר 2015, הוציאה שאקירה את השיר "Mi Verdad", ביחד עם הלהקה המקסיקנית מנה. השיר נכלל באלבומה התשיעי של הלהקה, *Cama Incendiada*. הקליפ הנלווה שיצא עבור השיר הפך לוויראלי ונכון לנובמבר 2019, מונה הצפיות שלו עומד על כ-250 מיליון צפיות. בסמוך לכך, נבחר השיר להיות שיר הנושא של אופרת הסבון המקסיקנית "חלום האהבה".

כמה ימים לאחר מכן, ב-15 בפברואר 2016, נבחרה שאקירה לבצע את שיר הנושא של הסרט "זוטרופוליס" הנקרא, "Try Everything". השיר זכה להצלחה נאה, ובשיאו הצליח להגיע למקום ה-63 במצעד הבילבורד הוט 100. במרץ 2017, העניק איגוד תעשיית ההקלטות האמריקאי (RIAA) את תואר הפלטינה לשיר, על מכירות של למעלה ממיליון עותקים במדינה. ביוני 2019, קיבל את תואר הפלטינה הכפולה, על מכירות של למעלה משני מיליון עותקים במדינה.

נוסף על כך, דיבבה שאקירה בסרט את הצביה גאזל. "זוטרופוליס" הוא סרט הרפתקאות קומי בהנפשה ממוחשבת של דיסני. הסרט בוים על ידי ביירון הווארד וריץ' מור, ונכתב בידי ג'ארד בוש ופיל ג'ונסטון. הסרט זכה להצלחה מסחרית עצומה עם הכנסות של מעל מיליארד דולר, ובכך עקף את הסרט "מלך האריות", והפך לסרט השני בהכנסתו של דיסני אחרי "לשבור את הקרח", והיה לסרט האנימציה עם הפתיחה הגדולה ביותר בהיסטוריה של הקולנוע כבר בסוף השבוע הראשון להקרנתו בקולנוע. ב-6 ביוני הגיעו רווחיו של הסרט למיליארד דולר ובכך הפך לסרט האנימציה הרביעי בהיסטוריה שהגיע להישג הזה.

### 2016–2018: ''El Dorado''
[ממוזער|285x285px|שאקירה וקרלוס במהלך הצילומים ל-"[La Bicicleta".]]
בשנת 2016, הודיעה שאקירה כי היא חוזרת לאולפן ההקלטות שלה ומתחילה לעבוד על אלבומה האחד-עשר. תחילה, פרסמה תמונות וסרטונים שונים באינסטגרם שלה. בסרטונים היה ניתן לראות ולשמוע אותה שרה קטעים מהשירים העתידים להיכנס לאלבומה החדש. ב-27 במאי 2016, יצא לאור שיתוף הפעולה הראשון שלה עם קרלוס ויוס, "La Bicicleta". את השיר כתבה ביחד עם ויוס והוא הופק על ידי אנדרה קסטרו. עם יציאתו, הצליח השיר להגיע למקום השני במצעד השירים הלטיניים, ולמקום הראשון במדינות כדוגמת: ונצואלה, מקסיקו, ספרד, צ'ילה וקולומביה. לשיר צולם קליפ מלא, שהועלה לערוץ היוטיוב של ויוס ונכון לינואר 2020, צבר למעלה מ-1.3 מיליארד צפיות, והוא השלישי הנצפה ביותר של שאקירה, והנצפה ביותר של ויוס.

לאחר הוצאת השיר המצליח עם ויוס, הוציאה שאקירה את הסינגל הראשון מתוך אלבומה האחד-עשר, "Chantaje". השיר הוא שיתוף פעולה בינה לבין הזמר הקולומביאני מאלומה. במהרה, הפך השיר לאחד מהשירים הלטיניים המצליחים ביותר בכל הזמנים בארצות הברית, כאשר בשבוע השמיני שלו במצעד הבילבורד הוט 100, הצליח להגיע מהמקום ה-61 למקום ה-51. בכך הפך לאחד מהשירים הלטיניים הבודדים בהיסטוריה שעשו זאת באותה העת. בארצות הברית נמכר בלמעלה מ-960,000 עותקים. בגרמניה נמכר בלמעלה מ-200,000 עותקים, ובספרד נמכר בלמעלה מ-200,000 עותקים גם כן. בצרפת זכה להצלחה רבה כאשר נמכר שם בלמעלה מ-250,000 עותקים. השיר הוא הראשון של מאלומה שהצליח להיכנס למצעד הבילבורד הוט 100 וה-19 של שאקירה להיכנס למצעד זה. הקליפ שצולם לשיר, שבר את שיאו של סיי שצבר מיליארד צפיות בכ-158 ימים עם שירו "Gangnam Style", בזמן שהוא צבר מיליארד צפיות בכ-139 ימים בלבד. מונה הצפיות של הקליפ עומד על למעלה מ-2.4 מיליארד צפיות והוא הנצפה ביותר של הזמרת ושל מאלומה. קליפים נוספים שפורסמו בגרסאות שונות הצליחו לצבור מיליוני צפיות גם כן.

ב-4 בפברואר 2017, יצא לאור שיתוף הפעולה השני שלה מהאלבום, ביחד עם הזמר הלטיני פרינס רויס. שם השיר היה "Deja Vu" והוא כשמו, מעלה בתוכו זיכרונות ישנים, שקרו לשניים בעברם. שיתוף פעולה זה הוא הראשון בין שאקירה לרויס. השיר זכה להצלחה נאה בכל המצעדים הלטיניים, כאשר במצעד השירים הלטיניים הגיע בשיאו למקום הרביעי, ובמצעד השירים הטרופיים הצליח להגיע למקום הראשון. לשיר צולם וידאו קליפ מצליח אשר צבר למעלה מ-435 מיליון צפיות, והוא בין הסרטונים הנצפים ביותר של רויס.

לאחר שהועלו לאינסטגרם של הזמרת מספר תמונות נוספות המציגות חלקים משמו ומעטיפתו של האלבום ב-11 במאי, הודיעה שאקירה כי אלבומה החדש ייקרא בשם, ''El Dorado'', והוא עתיד לצאת ב-26 במאי באותה השנה. באותו הזמן, היא פרסמה את עטיפתו המלאה של האלבום. שמו של האלבום נבחר להיקרא כ-*El Dorado*, ופירוש שמו הוא; "אל דוראדו", עיר אגדית של שבט האינקה שמעולם לא נמצאה. האגדות מספרות שבעיר זו חבוי זהב רב, כמו בשאר המקדשים שנמצאו באמריקה הדרומית. לאחר מכן יצא קליפ מילים לשיר החדש עליו שאקירה הודיעה ברשתות החברתיות, "Ma Enamoré". חודש לאחר מכן יצא לשיר קליפ מלא, שצבר למעלה מ-800 מיליון צפיות. ב-26 במאי, יום צאתו של האלבום, פורסמו בערוץ ה-*Vevo* שלה כל שיריו. ב-15 בספטמבר, יצא לאור הסינגל השלישי מהאלבום, "Perro Fiel"; הקליפ המלא שלו שכלל את הזמר הלטיני ניקי ג'אם הופץ בסמוך לכך. בפרק זמן של כ-17 שעות מונה הצפיות שלו עמד על למעלה מ-4.2 מיליון צפיות, ונכון לינואר 2020, מונה הצפיות שלו עומד על כ-750 מיליון צפיות. באותה השנה הועמדה בטקס פרסי גראמי הלטיני ה-18 בשש קטגוריות שונות, מתוכן זכתה בקטגוריית "אלבום הפופ העכשווי-ווקאלי הטוב ביותר". בסמוך לכך, זכתה בפרס המוזיקה האמריקאית החמישי שלה בקטגוריית "האמן הלטיני של השנה", הועמדה תשע פעמים בטקס פרסי המוזיקה האמריקאית הלטיני, זכתה בשני פרסים, הועמדה פעמיים בטקס פרסי המוזיקה של בילבורד, ולבסוף קיבלה מועמדות בטקס פרסי גראמי ה-60, בקטגוריית "אלבום הפופ הלטיני הטוב ביותר".[טקסט=|ממוזער|250x250 פיקסלים|שאקירה במהלך הופעתה ב[בוגוטה, קולומביה, שהתקיימה במסגרת סיבוב ההופעות השישי שלה, "El Dorado World Tour".]]ב-23 בינואר 2018, נודע כי שאקירה צילמה קליפ לשיר "Trap". מאוחר יותר, ב-26 בינואר באותה השנה, היא העלתה את הקליפ המלא לערוץ ה-*Vevo* שלה, ואז נודע כי השיר יהיה הסינגל הרביעי מתוך האלבום. בשיר מתארח בשנית, הזמר הקולומביאני מאלומה. שיתוף פעולה זה הוא השלישי של השניים, כאשר הקודמים היו "Chantaje", והרמיקס שיצא עבור השיר "La Bicicleta". ב-24 השעות הראשונות של הקליפ ביוטיוב, מונה הצפיות שלו עמד על כ-7 מיליון צפיות. ב-28 בינואר 2018, נודע כי היא זכתה בפרס גראמי השלישי שלה, עם אלבומה *El Dorado*, בקטגוריית "אלבום הפופ הלטיני הטוב ביותר". זוהי הפעם השנייה בה זוכה שאקירה בקטגוריה זו, כשהקודמת הייתה עם אלבום הופעתה הראשון, ''MTV Unplugged'', בשנת 2000, דבר אשר הופך אותה לאמנית היחידה בהיסטוריה שעשתה זאת פעמיים. כמה ימים לאחר מכן, הודיעה ברשתות החברתיות שהיא מועמדת 12 פעמים בטקס פרסי הבילבורד הלטיני, וב-10 בפברואר 2018, הוציאה בושם חדש עבור גברים הנקרא, "Rock! the Night".

לקראת סוף מרץ 2018, הכריז איגוד תעשיית ההקלטות האמריקאי (RIAA), כי אלבומה האחד-עשר, *El Dorado*, נמכר בארצות הברית בסדר גודל של כ-240,000 עותקים, וכי שירה "La Tortura" הוא השיר הלטיני הנשי הנמכר ביותר בכל הזמנים בארצות הברית, ובעולם הוכרז כי שאקירה הפכה לאמן הלטיני הנמכר ביותר בכל הזמנים גם בארצות הברית, וגם בעולם, כאשר הקודמת לכך הייתה גלוריה אסטפן. באפריל 2018, הצטלמה ביחד עם מאלומה לעמוד שער עבור מגזין הבילבורד, לכבוד "שבוע המוזיקה הלטינית".

בהמשך, נודע כי היא זכתה בחמישה פרסי הבילבורד הלטיני, מתוך שתים-עשרה מועמדויות. בתחילת מאי 2018, דווח בכלי תקשורת רבים בישראל על הופעה של שאקירה בישראל לראשונה בקריירה שלה, בפארק הירקון שבתל אביב, ב-9 ביולי 2018, במסגרת סיבוב ההופעות השישי שלה, "El Dorado World Tour". בסוף אותו החודש, הוכחשו פרטים אלו על ידי משרד ההפקות שהיה אחראי על הגעתה כאשר הסיבות לביטול ההופעה אינן ברורות וייתכן כי הן קשורות ללחצים הבין-לאומיים על הופעתה במדינה או עקב בעיות טכניות של ההפקה. כמה ימים לאחר מכן, הוציאה את השיר "Clandestino", ביחד עם מאלומה. שיר זה הוא שיתוף הפעולה הרביעי של השניים. ב-27 ביולי באותה השנה, פורסם הקליפ המלא של השיר. בהמשך, הוציאה את "Nada" כסינגל החמישי והאחרון מתוך האלבום. לקראת סוף 2018 נודע כי *El Dorado* נמכר בלמעלה מ-4.2 מיליון עותקים, וכי במהלך סיבוב ההופעות "El Dorado World Tour", נמכרו למעלה ממיליון כרטיסים.

### 2019–הווה: ''Shakira in Concert: El Dorado World Tour''
[טקסט=Super Bowl LIV Halftime Show (49607213091) (cropped)|ממוזער|290x290 פיקסלים|שאקירה רוקדת "[Whenever, Wherever" במהלך הופעת המחצית של ה-סופרבול LIV.]]
בתחילת 2019, פרסמו ברולינג סטון כי ייתכן ובמהלך השנה הזו תוציא שאקירה את אלבומה השנים-עשר, *El Dora2*, אשר יהיה אלבום המשך ל-*[[El Dorado (אלבום של שאקירה)|El Dorado]]*, שיצא שנתיים קודם לכן. עוד נודע כי ייתכן והשיר "Clandestino" שיצא ב-8 ביולי 2018, יתפקד כסינגל המוביל מתוכו. בפברואר 2019, הפכה לפרזנטורית של יצרן התכשיטים הדני, פנדורה. נוסף על כך, השתתפה בפרסומת שנעשתה עבור קולקציית תכשיטי פנדורה מיוחדת שיצאה בשמה. אותו הפרסום אודות אלבום ההמשך נודע כידיעה כוזבת ולא נכונה.

באפריל 2019, זכתה שאקירה בשני פרסי המוזיקה הלטינית של בילבורד, מתוך ארבע מועמדויות בסך הכול. חודש לאחר מכן, הוענק לה תואר "האמנית הבין-לאומית הנמכרת ביותר במקסיקו". באוגוסט באותה השנה, נודע כי היא תוציא את אלבום ההופעה החמישי שלה, *[[Shakira in Concert: El Dorado World Tour]]*, ב-13 בנובמבר 2019. כמה שבועות לאחר מכן, השיקה את אתר האינטרנט *Shakira Perfumes* ("הבשמים של שאקירה"), הכולל מידע על שלל הבשמים שהוציאה במרוצת השנים. לקראת סוף ספטמבר 2019, נודע כי היא תופיע ביחד עם ג'ניפר לופז בסופרבול LIV, שהתקיים ב-2 בפברואר 2020, במיאמי, פלורידה שבארצות הברית.

לבסוף, יצא אלבום ההופעה, *Shakira in Concert: El Dorado World Tour*, בתאריך המיועד, תוך שהועלה לרשתות הזרמות המדיה השונות כדוגמת אפל מיוזיק וספוטיפיי. נוסף על אלבום ההופעה, הוציאה שאקירה את סרט ההופעה, *[[Shakira in Concert: El Dorado World Tour (סרט)|Shakira in Concert: El Dorado World Tour]]*, שעלה לאקרנים בעשרות מדינות שונות, ביניהן ארצות הברית, הממלכה המאוחדת, ברזיל ורוסיה. עבור הסרט הוקם אתר אינטרנט רשמי, בו הוצגו כל הקרנותיו ברחבי העולם, אך לא אושרה הקרנתו הרשמית של הסרט בישראל. באותו היום בו יצא, פורסם כי הסרט עלה לאקרנים בלמעלה מ-2,500 בתי קולנוע ברחבי העולם. הצלחתו של הסרט עזרה בקידום אלבום ההופעה שדורג במצעדים שונים ברחבי העולם.

בפברואר 2020, הופיעה שאקירה במופע המחצית של סופרבול LIV. ההופעה עלתה ליוטיוב ותוך פחות מ-20 שעות צברה קרוב ל-30 מיליון צפיות. כמו כן, הצליחו שיריה "Whenever, Wherever", "Hips Don't Lie", "", "She Wolf", "Empire", "Try Everything", "Underneath Your Clothes", "La Tortura", "Me Gusta" ו-"Chantaje", לחזור למצעד האייטונס האמריקאי. בעקבות ההופעה, פורסמו למעלה מ-2 מיליון ציוצים בטוויטר, בהם הוזכרה שאקירה. נוסף על כך, באותה היממה הצליח שירה "", לצבור למעלה ממיליון צפיות ביוטיוב, עשר שנים מצאתו המקורית. ב-6 במרץ, פרסמה בשידור חי את הקליפ רשמי של "Me Gusta"; הוא זכה להצלחה רבה כאשר צבר למעלה מ-55 מיליון צפיות בפחות מחודש לצאתו. בסוף מרץ, העניק איגוד תעשיית ההקלטות הבריטי (BPI) את תואר הזהב לשירה "Underneath Your Clothes", על מכירות של למעלה מ-400,000 עותקים במדינה, דבר אשר הופך אותו לשירה השני הנמכר ביותר במדינה. בעקבות מגפת הקורונה נהגה משדר מיוחד בשם *[[Disney Family Singalong]]*, בו שאקירה ביצעה את להיטה "Try Everything", הלקוח מתוך סרט הקולנוע "זוטרופוליס" (2016). במשדר, אותו הנחה השחקן האמריקאי, ריאן סיקרסט, ביצעו אמנים שונים מבתיהם, שירים מסרטי דיסני מובחרים וזאת בשל ההסגר שפקד את העולם באותה העת. ב-19 ביוני, הוציאה ביחד עם הלהקה האמריקאית בלאק אייד פיז, את השיר "Girl like Me", שנכלל באלבום, *[[Translation]]*. בחודש העוקב, הוציאה את השיר "Don't Wait Up" שזכה להצלחה בעיקר במצעדים של מוניטור לטינו. בינואר 2021, שאקירה מכרה את קטלוג 145 משיריה לקרן שירי היפגנוזיס. החברה לא חשפה את הפרטים הכספיים של המכירה.

ב-21 באפריל הוציאה שאקירה את השיר "Te Felicito" יחד עם הזמר-יוצר הפוארטו ריקני ראו אלחנדרו. השיר זכה להצלחה בכל רחבי העולם והצליח להגיע למקומות הראשונים במספר מצעדים של בילבורד וזאת, נוסף על הצלחתו ברשתות הסטרימינג, שם צבר למעלה ממאות מיליוני צפיות והשמעות. בהמשך אישרה שאקירה במאי 2022 על סיום עבודתה עבור אלבום האולפן הבא שלה ואמרה כי האלבום יכיל סגנון המוטבע במוזיקת אלקטרונית עם רמזים של מוזיקה אורבנית ומוזיקת רוק. היא זכתה לכבוד על ידי האקדמיה הבריטית של פזמונאים, מלחינים וכותבים בברית המועצות (UK) עם פרסי אייבור נובלו מיוחד על כתיבת שירים בשפה האנגלית ובשפה הספרדית, סלילת הדרך והתרומה למוזיקה הספרדית. בהמשך השנה, הוציאה שאקירה עם להקת בלאק אייד פיז ודייוויד גטה את השיר "Don't You Worry", ביחד עם וידאו קליפ נלווה שזכה להצלחה ברחבי העולם. בסוף חודש מאי, תוכנית תחרות ריאליטי הריקוד "רוקדת עם עצמי" (*Dancing with Myself*), הוקרנה לראשונה על ידי רשות השידור *[[NBC]]* שעליו שימשה שאקירה כמפיקה ושותפה ליצירה יחד עם ליזה קושי וניק ג'ונאס. פרק הפיילוט נקרא "Open Those Pods" זכה להצלחה רבה בארצות הברית בפרט כאשר נצפה על ידי צופי ארצות הברית וברחבי עולם בכ-2.66 מיליון צופים.

באוקטובר 2024, שאקירה הוציאה וידאו קליפ חדש לשיר "Soltera", השיר הראשון שלה מאז האלבום *[[Las Mujeres Ya No Lloran]]*, שהיה מועמד לפרס הגראמי הלטיני ויצא במרץ 2024. הקליפ לשיר כולל הופעות אורח של זמרי פופ לטיניים כמו אניטה, דנה פאולה, נאטי נטשה, ביסאראפ, וגם ידועני הרשת ללה פונס והארי ג'וסי. השיר יצא בספטמבר.

## חיים אישיים
ממוזער|272x272px|שאקירה ובנה.
בשנת 2000 החלה את מערכת היחסים שלה עם עורך הדין ובנו של נשיא ארגנטינה לשעבר, אנטוניו דה לה רואה. בשנת 2009, הצהירה כי הם אינם מתכוונים להתחתן מכיוון ש"מערכת היחסים שלהם כבר עבדה בתור זוג לא נשוי והם לא צריכים ניירות בשביל זה". לאחר עשור ביחד באוגוסט 2010, הודיעו השניים שהם נפרדו כ"החלטה הדדית להתנתק מהיחסים הרומנטיים שלנו", כפי שציינה שאקירה והוסיפה כי היא "רואה תקופה זו של פרידה זמנית", כאשר דה לה רואה מפקח על "האינטרסים העסקיים של שאקירה כפי שעשה תמיד".

בספטמבר 2012, נודע כי דה לה רואה תבע את שאקירה על סכום של כ-100 מיליון דולרים בטענה שהיא סיימה את השותפות העסקית ביניהם ללא הודעה מוקדמת. התביעה שלו נדחתה על ידי שופט בית המשפט העליון של מחוז לוס אנג'לס באוגוסט 2013. בשנת 2010, לאחר שנפרדה מדה לה רואה, הכירה שאקירה את הכדורגלן הספרדי ג'רארד פיקה במהלך הצילומים לקליפ של שיר המונדיאל, "", והשניים החלו לצאת.

שאקירה ילדה את בנה הראשון ב-22 בינואר 2013, בברצלונה שבספרד, שם היא ופיקה התגוררו באותה העת. לאחר שנתיים, ב-29 בינואר 2015, ילדה את בנה השני. כמה שנים לאחר מכן, בשנת 2018, הואשמה שאקירה על ידי רשויות המס בספרד בהונאה בגובה של עשרות מיליוני דולרים ונאלצה לשלם קנס של 25 מיליון דולר, במטרה להביא לקץ החקירה אשר התנהלה נגדה. ב-4 ביוני 2022 אחרי זוגיות של 12 שנה ושני ילדים, הזמרת שאקירה וג'רארד פיקה נפרדו לאחר שהאחרון נתפס לכאורה בוגד בה עם אישה אחרת.

בני הזוג ביקשו בהצהרה קצרה "לכבד את פרטיותם לרווחת הילדים".

לאחר שהואשמה בהונאת מס בשנת 2018, החליט ב-2022 בית משפט בספרד ששאקירה תעמוד לדין בגין העלמות מס לכאורה בגובה 14.5 מיליון אירו בשנים 2012–2014, נוסף על סעיפים שונים של הונאת מס. התביעה מתבססת על הטענה שהזמרת חיה באותן שנים בספרד, אף שמקום מגוריה המדווח היה איי בהאמה.

## פעילות חברתית
[ממוזער|250x250px|שאקירה בפגישה עם [חואן קרלוס הראשון, מלך ספרד, 2008.]] בשנת 1997 הקימה שאקירה את הארגון ההתנדבותי, "Fundación Pies Descalzos". ארגון שמטרתו לתת הזדמנות נוספת לילדים ממשפחות מצוקה, על ידי הקמת בתי ספר, חלוקת מזון ומתן שירותים רפואיים לילדים מקולומביה, וממדינות עולם שלישי. הארגון ממומן על ידי שאקירה עצמה, קבוצות בין לאומיות ואנשים נוספים. שם הקרן נלקח מתוך שמו של אלבומה השלישי Pies Descalzos, שאיתו פרצה לתודעה. הארגון עוסק במתן חינוך לנוער, על ידי הקמת בתי ספר וחלוקת אוכל לילדים שמשפחתם נמצאת בקשיים כלכליים. עד היום הוקמו כחמישה בתי ספר שונים, המכילים בתוכם כ-4,000 תלמידים.

שאקירה נבחרה לשגרירת רצון טוב של ארגון יוניצ"ף בו היא פעילה, והיא אחד מהנציגים הגלובליים שלהם. ב-3 באפריל 2006, זכתה לכבוד רב בטקס האו"ם השנתי בעקבות הקרן שלה. במרץ 2010, הוענקה לה מדליה מטעם ארגון העבודה הבינלאומי של האו"ם, בהוקרה על היותה, כפי שציין חוקר העבודה של האו"ם, חואן סומביה: "שגרירה אמיתית לילדים ולצעירים, לחינוך איכותי ולצדק חברתי". בנובמבר 2010, לאחר שהופיעה במופע הפתיחה של טקס פרסי המוזיקה האירופית של MTV, היא קיבלה את פרס "MTV free Your Mind", עבור מסירותה לשיפור הגישה לחינוך לכל הילדים ברחבי העולם.

שאקירה הפכה לנציגת הסלבריטאים לשנת 2010, בפרסומת המסורתית לחג המולד של ערוץ "פריקסנט", אשר קורא לסלבריטאים ברחבי העולם כדי להיות הפנים של הטלוויזיה החגיגית השנתית שלו. השותפות בין שאקירה ל-"פריקסנט" כוללת גם סרטון קידום מכירות של הקרן, שבוים על ז'אומה דה לאיגואנה, אשר ביים גם את הווידאו קליפים לשיריה "Sale el Sol", "Don't Bother" ו-"Día de Enero". בעקבות יציאת הפרסומת היא אמרה כי: "החינוך הוא זכות מלידה וחינוך איכותי הוא הכלי היחיד שיש לילד להפוך חלומות למציאות, ומאחר שהייתי ילדה הייתי מודעת למציאות הקשוחה שעמדה בפני ילדים רבים". שאקירה גם לקחה את ההזדמנות להודיע כי היא קיבלה 500,000 אירו, על מנת לממן שני בתי ספר המנוהלים על ידי הקרן שלה. לאחר ארבע שנים ב-27 באפריל 2014, זכתה שאקירה מטעם דיסני, בפרס מיוחד על התרומה שלה עם הקרן.

### שירי צדקה
בספטמבר 2001 השתתפה שאקירה בשיר הצדקה הראשון שלה "", אותו שרו עשרות זמרים לטיניים, כשביניהם ניתן למנות את ג'ניפר לופז, גלוריה אסטפן ופאולינה רוביו. השיר יצא עבור גיוס כספים ומשאבים לאחר פיגועי 11 בספטמבר. שנתיים לאחר מכן, בשנת 2003, שרה שאקירה את שיר הצדקה "What More Can I Give", בשתי גרסאות. האחת בשפה האנגלית, והשנייה בשפה הספרדית. זמרים כגון מריה קארי, אסטפן, סלין דיון, ביונסה, אנסטייז'ה ורבים אחרים, אף שרו את השיר בגרסאות שונות קודם לכן. בדומה לשיר הצדקה הקודם אותו שרה שאקירה, גם שיר זה נועד לגייס כספים ומשאבים לאחר פיגועי 11 בספטמבר.

לקראת סופה של שנת 2007, יצא לאור שיר הצדקה "Sing" של אנני לנוקס, שכלל עשרות אמניות שונות וביניהן, שאקירה, שרה מקלכלן, פרגי ומליסה אתרידג'. השיר נכלל באלבומה הרביעי של לנוקס, *Songs of Mass Destruction*. מטרתו של השיר הייתה ליצר מודעות בנושא האיידס וה-HIV, וכל הרווחים שהפיקו ממנו, הלכו לטובת מחקרים וטיפולים בנושאים הללו.

בינואר 2010, הקליטה שאקירה מחדש את השיר "I'll Stand by You", והוא יצא כסינגל השיווקי הראשון מתוך אלבום ההופעה, *[[Hope for Haiti Now]]*, שיצא למען האיטי וכלל שירים שונים מתקופות שונות, שמילותיהם מדברות על תקווה ואופטימיות. חודשיים לאחר מכן, השתתפה שאקירה עם זמרים לטיניים בולטים נוספים כגון טליה, אנריקה איגלסיאס ופאולינה רוביו, בפרויקט "We Are the World", במסגרתו ביצעו את השיר "Somos El Mundo 25 Por Haiti", במטרה לעזור לגייס כסף משאבים לסיוע לאחר רעידת האדמה בהאיטי. לקראת סוף מרץ של אותה השנה, השתתפה בשיר השלישי והאחרון עבור האיטי, "Ay Haiti".

מאוחר יותר במאי 2010, השתתפה שאקירה בשיר הצדקה "Gracias a la Vida", במטרה לגייס כספים לצ'ילה. בשיר השתתפו תשעה אמנים, ביניהם: שאקירה, מייקל בובלה, לאורה פאוזיני, אלחנדרו סאנס וחואנס.

### שאקירה וישראל
באלבום ההופעה השני של הזמרת, *[[Live & Off the Record]]*, מציינת שאקירה את רצונה להופיע במזרח התיכון ובין השאר גם בישראל. לאחר מכן, בשנת 2006 התבטאה שאקירה, שמשפחת אביה ממוצא לבנוני, נגד מלחמת לבנון השנייה, וקראה לסיום הסכסוך ולהפסקת אש בשני הצדדים.

במרוצת השנים צצו שמועות בהן אמרו כי שאקירה גילתה אנטישמיות כלפי מדינת ישראל, אך הליגה נגד השמצה, הארגון הגדול בעולם הנלחם באנטישמיות, בדק את הטענות ופרסם מאמר ובו קבע חד משמעית כי: "שאקירה לא יצאה בהתבטאויות נגד יהודים [...] הליגה נגד השמצה מודיעה חד-משמעית כי השמועה מפוברקת".

ב-2011, ביקרה בישראל עם ג'רארד פיקה. היא קיימה הופעה וביקרה בבית ספר דו-לשוני יהודי-ערבי של עמותת "יד ביד: המרכז לחינוך יהודי ערבי בישראל", ובוועידת הנשיא של הנשיא התשיעי של מדינת ישראל שמעון פרס.

### הסתבכויות פיננסיות
בנובמבר 2017 נחשף באחד מהמסמכים של מסמכי פרדייז כי הזמרת מחזיקה בכל המניות של חברה במלטה המשמשת להעברת זכויות בתחום המוזיקה. שווי המניות בהן החזיקה הזמרת הוערך בכ-30 מיליון דולרים בסך הכול. עורכי דינה של הזמרת הגיבו למסמכים וטענו כי כל העסקים שלה במדינה חוקיים לחלוטין. בעקבות כך בשנת 2018 החלו רשויות המס בספרד לפתוח בחקירה נגד הזמרת. רשות המס בספרד טענה כי על פי המסמכים עולה כי הזמרת לא שילמה מס בספרד בין השנים 2012 ל-2014. לטענתם היא טענה שמקום מגוריה היה באותה תקופה איי בהאמה אף על פי שלטענתם בתקופה זו היא כבר התגוררה בספרד. ביולי 2021 קבע בית המשפט כי יש מספיק ראיות על מנת להעמיד את הזמרת לדין. בספטמבר 2023 נחשף כי מתנהלת נגד הזמרת חקירה נוספת מאז יולי של אותה שנה בגין העלמות מס בשווי של 6.7 מיליון יורו בשנת 2018. בנובמבר 2023 הגיעה שאקירה להסדר בתיק ההשתמטות ממס של השנים 2012–2014,לפיו יוטלו עליה קנסות בסך 7.7 מיליון יורו.

## הישגים

שאקירה זכתה ב-342 פרסים שונים, והייתה מועמדת ל-591 פרסים בטקסים שונים, ובכך הפכה לאמנית הלטינית המוערכת ביותר בכל הזמנים. לשאקירה ארבעה פרסי גראמי, שנים-עשר פרסי גראמי הלטיני, חמישה פרסי המוזיקה האמריקאית, שני פרסי המוזיקה של MTV אירופה, חמישה פרסי הווידאו קליפים של MTV, שבעה פרסי המוזיקה של בילבורד, וארבעים-ושנים פרסי המוזיקה הלטינית של בילבורד.

מכירות אלבומיה של שאקירה עומדות על כ-70 מיליון עותקים, ומכירות שיריה עומדות על כ-100 מיליון עותקים. על פי סוני מיוזיק, היא נחשבת לאמנית הקולומביאנית הנמכרת ביותר בכל הזמנים. שירה "Hips Don't Lie", הפך לאחד מהשירים הנמכרים ביותר בהיסטוריה עם מכירות של 20 מיליון עותקים. נוסף על כך, הוא היה לשיר הפופ המנוגן ביותר ברדיו האמריקאי בשבוע אחד כאשר נוגן 9,637 פעמים. שאקירה היא האמן הלטיני היחידי שהצליח להכניס שיר למקום הראשון במצעד 40 שירי המיינסטרים ובמצעד הבילבורד הלטיני באותו הזמן, ובשנת 2018 הייתה האמנית המושמעת ביותר בדיזר.

השיר "La Tortura", הפך לשיר ששהה הכי שבועות במקום הראשון במצעד הבילבורד הלטיני כאשר שהה 25 שבועות (עד ששיא זה נשבר עם "Bailando" ששהה 41 שבועות), ולשיר הלטיני הנשי הנמכר ביותר בארצות הברית ובעולם, כשמכירותיו מסתכמות בכ-6 מיליון עותקים. בשנת 2010 נוקיה קבעה כי שאקירה היא האמן הלטיני עם הכי הרבה הורדות של מוזיקה בחמש השנים האחרונות, והשיר "She Wolf", הפך לאחד מעשרת השירים המורדים ביותר של אמנים לטיניים. בשנת 2010 היא דורגה במקום החמישי ברשימת האמנים הויראליים ביותר, כאשר בשנה זו גרפה כ-404 מיליון צפיות על הקליפים שלה באתר יוטיוב. נוסף על כך, היא מחזיקה בשלושה קליפים אשר הגיעו ללמעלה ממיליארד צפיות באתר יוטיוב, וערוץ היוטיוב שלה הוא הערוץ החמישי הפופולרי ביותר באתר עם יותר מ-13.1 מיליארד צפיות במצטבר.

בשנת 2011 זכתה שאקירה בפרס מיוחד מטעם טקס פרסי גראמי הלטיניים על תרומתה לתעשיית המוזיקה. בשנה זו היא גם קיבלה כוכב בשדרת הכוכבים של הוליווד. במקור, היא הייתה צריכה לקבל כוכב כבר בשנת 2004, אך היא דחתה את ההצעה. בשנת 2014 ביצעה בשלישית את שיר המונדיאל ובכך הפכה לאמן היחיד שעשה זאת. בשנת 2018, נכנסה שאקירה לספר השיאים של גינס – מהודרת 2019, על עצם היותה "האמנית עם מרבית פרסי גראמי הלטיני".

## אומנות
כשנשאלה על האומנות שלה, אמרה שאקירה: "המוזיקה שלי היא שילוב של אלמנטים שונים רבים. אני תמיד עושה ניסויים, כשזה נוגע למוזיקה שלי. אני מנסה לא להגביל ולקבע את עצמי, בקטגוריה ספציפית, אלא לנסות ולהתפתח עד כמה שאפשר". שאקירה הצהירה כי היא מושפעת בעיקר ממוזיקה מזרחית, ומוזיקה הודית. היא טענה כי שני סוגי המוזיקה הללו אף השפיעו על מספר רב של שיריה ויצירותיה, ואף הוסיפה כי היא מושפעת מאוד ממוזיקה אינדיאנית ומוזיקה עממית מדרום אמריקה. נוסף על כך, היא גם הושפעה מהמורשת הערבית שלה, אשר הייתה השראה גדולה לפריצת הדרך שלה בעולם עם השיר "Ojos Así", שהפך ללהיט. בריאיון לטלוויזיה הפורטוגזית אמרה: "הרבה מתנועות הריקוד שלי לקוחות מן התרבות הערבית". היא גם הזכירה את הוריה כתורמים גדולים לסגנונה המוזיקלי.

אלבומה השלישי, *[[Pies Descalzos]]* והרביעי, , הכילו שילוב של סגנון הפופ רוק, הרוק הלטיני, ואף מוזיקה עממית. אלבומה הראשון בשפה האנגלית *[[Laundry Service]]*, ואלו שיצאו אחריו, הכילו את סגנון הפופ הלטיני, והפופ רוק, גם כן. Laundry Service בעיקר מכיל בתוכו את סגנון הפופ-רוק, אך שואב השפעות ממגוון ז'אנרים מוזיקליים נוספים. הזמרת דיברה גם על המוצא המעורב שלה אשר לטענתה השפיע על סגנונה המוזיקלי, ואמרה: "האישיות שלי היא מיזוג בין שחור ללבן, בין פופ לרוק, בין התרבות הלבנונית של אבי לבין הדם הספרדי של אמי, ובין הריקודים הערבים לפולקלור הספרדי."

האלמנטים הערביים והמזרחיים שהשפיעו רבות על אלבומיה הראשונים, השפיעו גם כן על אלבומה החמישי, *Laundry Service*, בשיר "". נוסף על כך, האלבום מכיל גם סגנונות מוזיקליים ממדינות שונות בדרום אמריקה, למשל הטנגו ומוזיקת הריקודים הסלוניים, הבאים לידי ביטוי בשיר "", המשלב גם אלמנטים של רוק אנד רול, סולו גיטרה וקלות דמויי ראפ אותם שאקירה עושה בעצמה.

אלבומה השמיני *[[She Wolf]]*, עוסק בעיקר באלקטרופופ ומכיל השפעות של מוזיקה ממדינות ויבשות שונות כמו אפריקה, קולומביה, הודו והמזרח התיכון. שאקירה כינתה את האלבום כ"ניסיון" בו היא חקרה סוגי מוזיקה עממית ממדינות שונות, לצד מוזיקה אלקטרונית עם צלילי עולם, טמבורינס, קלרניטים, מוזיקה מזרחית, מוזיקה הודית, דאנסהול וכולי. באלבומה התשיעי *[[Sale el Sol]]*, היא חזרה להתמקד בבלדות, שירי רוק ושירי דאנס לטיניים כמו "Loca".

שאקירה הצהירה כי ג'ון לנון היה ההשפעה המוזיקלית הגדולה ביותר שלה. כילדה, שאקירה הושפעה ממוזיקת רוק, והקשיבה ללהקות הארד רוק כמו לד זפלין, הביטלס, נירוונה, דה פוליס ו-U2. השפעותיה האחרות כללו את גלוריה אסטפן, מדונה, שריל קרואו, אלאניס מוריסט, מארק אנתוני, מרדית' ברוקס והקיור. שאקירה ידועה בריקודי הבטן שלה אשר אותם היא נוהגת לבצע בהופעותיה ובקליפים שלה, המבוססים על המורשת הלבנונית שלה אותם היא לעיתים קרובות מבצעת יחפה. לטענתה היא למדה את ריקודי הבטן בשביל להתגבר על הביישנות שלה.

## עיסוקים אחרים
נוסף על קריירת השירה, שאקירה גם שיחקה במספר תפקידים שונים בטלוויזיה. בשנת 1994, עשתה את תפקיד הבכורה שלה בטלנובלה הקולומביאנית "אל אוסיאס" שם גילמה דמות בשם לואיזה מריה. בשנת 2009, גילמה את עצמה באחד הפרקים של הסדרה בטי המכוערת. שנה לאחר מכן הופיעה בגרסה בדיונית של עצמה בסדרה "המכשפים מווייברלי פלייס", ואף קיבלה הצעה להשתתף בסרט "אהבה בימי כולרה", אך סירבה בשל העירום המעורב בו.

ב-17 בספטמבר 2015, היא הוצגה כציפור במשחק "אנגרי בירדס פופ!", לזמן מוגבל, וגם במהדורה נוספת של המשחק לאחר כמה שבועות. לאחר מכן, הוציאה את משחק הווידאו *[[Love Rocks Starring Shakira]]*, שנתמך על גבי שיריה ודמותה. משחק זה פותח על ידי החברה רוביו אנטרטיינמנט, ויצא לאור ב-15 באוקטובר 2015 עבור מכשירי אנדרואיד ו-iOS ברחבי העולם.

בשנת 2016, דיבבה שאקירה את דמותה של גאזל בסרט שובר הקופות "זוטרופוליס", וביצעה את שיר הנושא של הסרט, "Try Everything". במאי 2018, הוציאה קולקציית סטיקרים לרשת החברתית וייבר.

## בשמים ומוצרי טיפוח
מאז שנת 2008 ועד היום, הוציאה שאקירה בסך הכל 36 בשמים אשר נחלקים ל-5 סדרות המכילות בתוכן כ-35 בשמים, ובושם אחד אשר לא נכלל בהן. בין היתר הוציאה גם כמה סוגים של תרסיסי גוף ודאודורנטים. הבושם הראשון אותו השיקה שאקירה, הוא "Amuleto", שיצא באוקטובר 2008, בצרפת, ובעולם יצא כשנה לאחר מכן.

בשנת 2010, השיקה שאקירה קו יופי משלה בשם "S by Shakira" בחסותה של חברת פויג. הבושם הראשון אשר יצא בחסותו היה הבושם "S", שיצא לשווקים ביוני 2010. בעקבות הצלחת מכירותיו של אותו הבושם, הוציאה שאקירה סדרה בעלת אותו השם בה נכללו ארבעת הבשמים; "S by Shakira Eau Florale", שיצא ב-2011, "S by Shakira Aquamarine", שיצא ב-2013, "S Kiss", שיצא ב-2017, ו-"Miss S", שיצא ב-2018. כעבור שנתיים, הוציאה את סדרת הבשמים השנייה שלה שנקראה, "Elixir". הבושם הראשון אשר יצא בחסותה היה בושם בעל אותו השם, אשר הושק בשנת 2012, וזכה להצלחה מסחרית רבה. שנה לאחר מכן יצא הבושם השני בסדרה, "Wild Elixir". ב-2014 יצא הבושם השלישי "Aphrodisiac Elixir", ב-2015 יצא הבושם הרביעי, ובשנת 2016, יצא הבושם החמישי והאחרון מתוכה, "Magnetic Elixir".

בשנת 2014, הושקה הסדרה השלישית בשם "Rock! by Shakira". בסדרה זו נכללו כ-13 בשמים שונים, אשר עשרה מתוכם הם עבור נשים ושניים מהם הם עבור גברים. הבושם הראשון בסדרה יצא באותה השנה בה היא הושקה ושמו כשמה. בשנת 2015, יצא בושם יחיד מן הסדרה בשם "Love Rock! by Shakira". לאחר שנה מצאת אותו הבושם, השיקה שאקירה שלושה בשמים נוספים אשר נכללו בסדרה זו. בשנת 2017, הושקו ארבעה בשמים נוספים מתוך הסדרה, ובשנת 2018, הושקו שני בשמים נוספים בסדרה: "Rock! the Night for Men", ו-"Rock! the Night". שנתיים לאחר מכן, הוציאה שאקירה את הסדרה הרביעית והאחרונה, "Dance Collection". הבושם הראשון מתוכה הוא "Dance", שיצא בסמוך להשקתה. השני הוא "(Dance Diamonds (Under The Rain", שיצא בשנת 2017, ואיתו נמכר גם תרסיס גוף נלווה. הבושם השלישי מתוך הסדרה הוא "Dance Alegría", שיצא בשנת 2018 ואיתו גם הבושם "Dream", שיצא כחלק מסדרה בעלת אותו השם.

ביולי 2018, נודע כי שאקירה תוציא את הבושם הרביעי מסדרת "Dance Collection". תחילה, ביקשה מן המעריצים שלה לבחור את צבעו. האפשרות הראשונה הייתה הצבע האדום אשר מבטא את תחושת השמחה השוררת בה, בעוד האפשרות השנייה הייתה הצבע הכחול המבטא את עצם היותה רקדנית בטן. לבסוף, נבחר הצבע הכחול על ידי חצי מיליון מצביעים. בסמוך לכך, פתחה בסקר נוסף לגבי שמו של הבושם; האפשרות הראשונה הייתה "Midnight" (חצות), והשנייה "Moonlight" (אור ירח). באותו החודש פרסמה כי השם "Moonlight" נבחר. לקראת צאתו של הבושם, פרסמה שאקירה סקר אחרון בו נדרשו מעריציה לבחור את אריזתו. במאי 2019, פרסמה כי 1.7 מיליון אנשים השתתפו במהלך שלוש ההצבעות, ואף הכריזה על צאתו לרשתות שיווקי הבשמים. באותה השנה, יצא בושם שני מסדרת "Dream", הנקרא "Sweet Dream".

לאור הצלחת סדרת "Dance Collection", הודיעה שאקירה בשנת 2020, על הבושם השישי בסדרה: "Dance Midnight". השיר זכה לקידום והג'ינגל שנוגן בפרסומות שלו היה השיר "Trap". בהמשך, היא הוציאה בושם נוספת מסדרת "S by Shakira", ושמו היה "S Sugar". הבושם יצא במהדורה מצומצמת.

## דיסקוגרפיה
ממוזער|256x256px|שאקירה, 2009

## הופעות
### [[סיבובי הופעות של שאקירה|סיבובי הופעות]]

* 1996–1997: *[[Tour Pies Descalzos]]*
* 2000: *[[Tour Anfibio]]*
* 2002–2003: *[[Tour of the Mongoose]]*
* 2006–2007: *[[Oral Fixation Tour]]*
* 2010–2011: *[[The Sun Comes Out World Tour]]*
* 2018: *[[El Dorado World Tour]]*
* 2024–2025: *[[Las Mujeres Ya No Lloran World Tour]]*

## פילמוגרפיה

* 1996: *El oasis*
* 2001-09: *[[Saturday Night Live]]*
* 2002: *Popstars*
* 2002: *Taina*
* 2009: *[[בטי (סדרת טלוויזיה)|בטי]]*
* 2010: *[[המכשפים מוויברלי פלייס|Wizards of Waverly Place]]*
* 2013-14: *[[The Voice (ארצות הברית)|The Voice]]*
* 2014: *Dreamland*
* 2016: זוטורפוליס
* 2025: זוטרופוליס 2

## קישורים חיצוניים

* 

* ארגון כפות רגליים יחפות
* 
* שאקירה במוסיכיפדיה של רדיו מוסיכיף.
* 

## הערות שוליים

*
קטגוריה:זמרות קולומביאניות
קטגוריה:זמרות פופ קולומביאניות
קטגוריה:אישים שהונצחו בשדרת הכוכבים של הוליווד: מוזיקה
קטגוריה:אמני סוני מיוזיק לטין
קטגוריה:אמנים הידועים בשם במה
קטגוריה:זמרות-יוצרות קולומביאניות
קטגוריה:במאי וידאו קליפים קולומביאנים
קטגוריה:במאיות וידאו קליפים
קטגוריה:זוכות פרס גראמי הלטיני
קטגוריה:זוכות פרס גראמי
קטגוריה:זוכי טקס נבחרי הילדים: זמרים ולהקות מחו"ל
קטגוריה:מפיקות מוזיקליות
קטגוריה:זוכי פרס בחירת הנוער
קטגוריה:זוכי פרס המוזיקה האמריקאית
קטגוריה:זוכי פרס המוזיקה העולמי: אמן לטיני
קטגוריה:זוכי פרס המוזיקה של MTV אירופה
קטגוריה:זוכי פרס המוזיקה של בילבורד
קטגוריה:זמרים השרים בספרדית
קטגוריה:מעוטרי מסדר האמנויות והספרות
קטגוריה:משתתפים בתוכניות מציאות אמריקאיות
קטגוריה:קולומביאנים ממוצא לבנוני
קטגוריה:קולומביאנים ממוצא ספרדי
קטגוריה:שגרירים של רצון טוב - יוניסף
קטגוריה:שופטות תוכניות מציאות אמריקאיות
קטגוריה:שופטי The Voice
קטגוריה:קולומביאנים שנולדו ב-1977